Mesajul SUA pentru România, cu ocazia Zilei Naţionale: "România e un partener strategic valoros“.
Administraţia SUA a felicitat România cu ocazia Zilei Naţionale. America a punctat faptul că țara noastră este un "partener strategic valoros" şi un "aliat statornic".
"În numele poporului Statelor Unite ale Americii, felicit poporul român cu ocazia sărbătorii Marii Uniri!", anunţă secretarul de Stat american, Mike Pompeo, conform Ambasadei SUA de la Bucureşti."Anul acesta, Statele Unite și România, la celebrarea a 140 de ani de relații diplomatice, și-au reiterat și aprofundat parteneriatul strâns, durabil, prin semnarea unei foi de parcurs pentru cooperare în domeniul apărării pe o perioadă de zece ani, prin crearea de rețele 5G «curate», prin colaborarea la construirea reactoarelor de la centrala nucleară de la Cernavodă, prin angajamentul de a îmbunătăți securitatea energetică în Europa via Marea Neagră și prin avansarea potențialului de creștere generat prin Inițiativa Celor Trei Mări. România este un partener strategic valoros și un Aliat statornic. Împărtășim dedicarea în lupta împotriva COVID-19 și nu uităm niciodată sacrificiile pe care le-ați făcut în operațiunile NATO", subliniază Mike Pompeo."Cu ocazia acestei zile speciale, vă dorim pace, prosperitate și multă sănătate în anul următor!", concluzionează secretarul de Stat american.